钦定古今图书集成/明伦汇编/官常典/第583卷 > 贾三近
## 钦定古今图书集成/明伦汇编/官常典/第583卷 > 贾三近

按《明外史》本传三：“近字德修，峄县人。隆庆二年进士，
选庶吉士，授吏科给事中。疏言：善治者守法以宜民，
去其太甚而已。今庙堂之令不信于郡县，郡县之令
不信于小民。蠲租矣，而催科愈急；赈济矣，而追逋自
如，恤刑矣，而冤死相望。正额之输，上供之须，边疆之
费，虽欲损毫厘不可得。形格势制，莫可如何。且监司
考课，多取振作集事之人，而轻宽平和易之士。守令
虽贤，安养之心渐移于苛察，抚字之念日夺于征输。
民安得不穷，国安得无事？乞戒有司务守法而监司
殿最，毋但取旦夕功，失惇大之体。”已，复疏言：“抚、按诸
臣，遇州、县长吏，率重甲科而轻乡举。同一宽也，在进
士则为抚字，在举人则为姑息；同一严也。在进士则
为精明，在举人则为苛戾。是以为举人者，非华颠豁
齿，不就选人，或裹足毁裳，息心仕进。夫州县数多，而
乡举岂乏才良。宜令勉就是途，因行激劝。”诏皆俞允。
再迁左给事中。勘事贵州，中道罢遣，遂请急归。神宗
嗣位，起户科给事中。万历元年，平江伯陈王谟以太
后家姻，夤缘得镇湖广。三近劾王谟垢秽状，寝其命。
给事中雒遵，御史景嵩、韩必显劾谭纶被谪，三近率
同列救之。诏增供用库黄蜡岁二万五千。三近等又
谏，皆不从。时方行海运，多覆舟，以三近言罢其役。肃
王缙𤏳，隆庆间用贿以辅国将军袭封，至是又请复
庄田，三近再疏争，遂弗予。初，有令征赋以八分为率，
不及者议罚。三近请地凋敝者减一分，诏从之。中官
温泰请尽输关税、盐课于内库。三近言：“课税本饟边，
今屯田半芜，开中法坏，塞下惟资此。苟归内帑，必误
边计。”议乃寝。顷之，擢太常少卿。再迁南京光禄卿。请
假归。十二年召掌光禄。其秋，拜右佥都御史，巡抚保
定。畿辅大饥，赈贷有方。召拜大理卿。未上，以亲老归
养。起兵部右侍郎。复以亲老辞，不许。寻卒。